ai4bharat/Pralekha huggingface dataset:
नागरिक उड्डयन मंत्रालय
भारतीय विमानपत्तन प्राधिकरण  ने उड्डयन सुरक्षा जागरूकता सप्ताह 2020 का आयोजन किया
भारतीय विमानपत्तन प्राधिकरण  ने उड्डयन सुरक्षा जागरूकता सप्ताह 2020  की शुरुआत की। सप्ताह भर चलनेवाला का यह उत्सव पूरे भारत में एएआई द्वारा प्रबंधित सभी हवाई अड्डों और एएनएस स्थानों पर मनाया जा रहा है।
श्री अरविंद सिंह, अध्यक्ष, एएआई, ने सभी क्षेत्रीय कार्यकारी निदेशकों और हवाई अड्डे के निदेशकों से सक्रिय रहने और अपने संबंधित क्षेत्र/स्टेशन के सुरक्षा संबंधी प्रदर्शन की निगरानी के लिए व्यक्तिगत रूप से समय देने का आग्रह किया। श्री सिंह ने आगे जोर देकर कहा कि कोविड-19 की स्थिति के दौरान उड़ानों की अपेक्षाकृत कम आवाजाही के बावजूद, हवाई अड्डों पर वन्यजीवों/पक्षियों के खतरे में बढ़ोतरी देखी गयी है। यातायात की सघनता चाहे जैसी भी रहे, सुरक्षा निवारक उपायों को निरंतर जारी रखा जाना चाहिए।
उड्डयन संबंधी सुरक्षा के प्रति जागरूकता बढ़ाने के लिए, एएआई हवाई अड्डों और एएनएस स्टेशनों पर दस्तावेजों और सुविधाओं की समीक्षा, पूर्वाभ्यास , प्रतिबंधात्मक रख-रखाव आदि जैसे कर्मचारियों की संलग्नता के विभिन्न कार्यक्रम शुरू करेगा। इस मुद्दे पर जागरूकता बढ़ाने के लिए विभिन्न सामाजिक अभियान भी शुरू किए जाएंगे। सुरक्षा जागरूकता सप्ताह के महत्व के बारे में बाहरी एवं आंतरिक, दोनों, हितधारकों को शिक्षित करने के लिए एएआई के कार्यालयों और परिचालन केंद्रों पर बैनर और पोस्टर लगाये जा रहे हैं।
श्री मनीष कुमार, डीडीजी, डीजीसीए ने हितधारकों की बेहतर प्रबंधित सुरक्षा प्रणालियों के माध्यम से आईसीएओ द्वारा अपनी वैश्विक उड्डयन सुरक्षा योजना  में शामिल किये गये वर्ष 2030 तक शून्य घातकता के दीर्घकालिक लक्ष्य को प्राप्त करने पर जोर दिया।
स्थानीय हवाई अड्डे में विमान संचालन की सुरक्षा सुनिश्चित करने में आसपास के समुदाय के लोगों की भूमिका के बारे में जागरूकता फैलाने के लिए, हवाई अड्डे के निदेशक उड्डयन सुरक्षा में स्थानीय निवासियों की भूमिका के बारे में स्कूल/कॉलेजों में जागरूकता कार्यक्रम आयोजित करेंगे।
युवा कार्यक्रम एवं खेल मंत्रालय
ओलंपिक खिलाड़ी शिवपाल सिंह राष्ट्रीय युद्ध स्मारक पहुंचे, परमवीर चक्र स्वर्गीय कैप्टन मनोज पांडे समेत अन्य शहीदों को श्रद्धांजलि दी
ओलंपिक में भाला फेंकने वाले खिलाड़ी शिवपाल सिंह ने नई दिल्ली में राष्ट्रीय युद्ध स्मारक का दौरा किया, जो स्वतंत्रता प्राप्ति के बाद भारतीय सैनिकों द्वारा किए गए सर्वोच्च बलिदान की मौन गवाही देता है।
राष्ट्रीय युद्ध स्मारक भारतीय सशस्त्र बलों को समर्पित एक स्मारक है। भारतीय सशस्त्र बलों की कर्तव्य पालन में दृढ़ निष्ठा, वीरता और बलिदान की एक लंबी परंपरा है। यह स्मारक, भारत के सभी नागरिकों के लिए एक विरासत स्थल के रूप में इंडिया गेट के पास स्थित है।
राष्ट्रीय युद्ध स्मारक के कर्मचारियों ने ओलंपिक खिलाड़ी का स्वागत किया और उन्हें युद्ध स्मारक के बारे में जानकारी दी। निदेशक के शब्दों में, इस स्मारक की परिकल्पना आगंतुकों के मन में देशभक्ति की भावना को बढ़ावा देने के लिए की गई है। यह स्मारक इस विशाल राष्ट्र के नागरिकों को उन बहादुर सैनिकों के प्रति आभार व्यक्त करने का अवसर प्रदान करेगा, जिन्होंने निस्वार्थ भाव से मातृभूमि के लिए अपने प्राणों की आहुति दे दी।
श्री सिंह, जो 2016 से भारतीय वायु सेना में एक जूनियर वारंट अधिकारी के रूप में कार्यरत हैं, को सेना के एक अधिकारी द्वारा स्थल के चारों ओर ले जाया गया, जिसमें उन्हें पाकिस्तान और चीन के खिलाफ विभिन्न सशस्त्र संघर्षों तथा अन्य ऑपरेशन जैसे 1961 के गोवा ऑपरेशन, श्रीलंका में ऑपरेशन पवन एवं ऑपरेशन रक्षक, ऑपरेशन राइनो जैसे सभी आतंकवाद रोधी ऑपरेशन के दौरान शहीद हुए सशस्त्र बलों के कर्मियों के नाम दिखाए गए, जो स्वर्ण अक्षरों में स्मारक की दीवारों पर अंकित हैं।
शिवपाल सिंह ने कहा, “सशस्त्र सेना के जवान के रूप में, इस यात्रा ने मुझे वास्तव में बहुत भावुक कर दिया है, क्योंकि यह स्थान मृत्यु तक समर्पण की भावना की याद दिलाता है, जिसने हमेशा भारतीय सैनिकों को सभी भारी बाधाओं के खिलाफ अंतिम व्यक्ति से लड़ने और आखिरी गोली चलाने के लिए प्रेरित किया है। इन बलिदानों के कारण, हम आज यहां सुरक्षित हैं।
स्मारक-स्थल का क्षेत्रफल 40 एकड़ है और इसका उद्घाटन प्रधानमंत्री श्री नरेन्द्र मोदी द्वारा 2019 में किया गया था। इसकी संरचना चार चक्रों के रूप में है, जो महाभारत की 'चक्रव्यूह' अवधारणा को दर्शाती है और इसके साथ ही यह संरचना सशस्त्र बलों के विभिन्न मूल्यों की भी प्रतीक है।
26000 से अधिक शहीदों के नाम व्यक्तिगत रूप से त्याग चक्र  नामक वृत्ताकार संकेंद्रित दीवारों की प्रत्येक ग्रेनाइट ईंट में लिखे हुए हैं।
बाद में, भारतीय खेल प्राधिकरण के एनएस एनआईएस पटियाला केंद्र में प्रशिक्षण ले रहे एथलीट शिवपाल सिंह ने 1/11 गोरखा राइफल्स रेजिमेंट के परम वीर चक्र, स्वर्गीय कैप्टन मनोज पांडे को श्रद्धांजलि अर्पित की, जो श्री सिंह के समान ही उत्तर प्रदेश राज्य के रहने वाले थे।
सूचना और प्रसारण मंत्रालय
केंद्रीय मंत्री श्री प्रकाश जावडेकर ने दूरदर्शन द्वारा निर्मित देशभक्ति गीत “वतन” देश को समर्पित किया
केंद्रीय मंत्री श्री प्रकाश जावडेकर ने आज नई दिल्ली में स्वतंत्रता दिवस 2019 के उपलक्ष्य में दूरदर्शन द्वारा निर्मित देशभक्ति गीत “वतन” को जारी किया।
नए भारत को समर्पित इस गीत में केंद्र सरकार के कई अग्रणी कार्यक्रमो और पहलो के संबंध में जानकारी दी गई है। इसमें हाल ही में चंद्रयान 2 के सफलतापूर्वक प्रक्षेपण पीछे केंद्र सरकार के दृढ़ संकल्प और दूरदर्शिता भी सम्मिलित है। गीत में सशस्त्र बलो के जवानो की वीरता और पराक्रम और शहीदो को भी श्रद्धांजलि दी गई है।
इस अवसर पर अपने संबोधन में श्री जावडेकर ने गीत के सृजन के लिए दूरदर्शन और प्रसार भारती को बधाई दी। उन्होंने कहा कि गीत इस वर्ष के स्वतंत्रता दिवस समारोह में जोश को ओर बढाएगा और नए रंग भरेगा।
इस गीत को प्रसिद्ध बालीवुड गायक जावेद अली ने गाया है और गीतकार आलोक श्रीवास्तव ने लिखा है। इसका संगीत श्री दुष्यंत ने दिया है। इस विशेष गीत का निर्माण दूरदर्शन,प्रसारभारती ने किया है। इस गीत का प्रसारण आकाशवाणी और दूरदर्शन के सभी केंद्रो द्वारा किया जाएगा। गीत के साथ स्वतंत्रता दिवस समारोह मनाने के लिए इसे दूरदर्शन और सूचना एवं प्रसारण मंत्रालय द्वारा कापीराइट मुक्त रखा गया है। इससे सभी एफएम स्टेशन,मनोरंजन और न्यूज चैनल,सोशल मीडिया और अन्य माध्यमो पर इसका निशुल्क प्रयोग किया जा सकेगा।
गीत जारी करने के अवसर पर प्रसार भारती के अध्यक्ष डॉ. ए सूर्यप्रकाश, प्रसार भारती के मुख्य कार्यकारी अधिकारी श्री शशि शेखर, दूरदर्शन की महानिदेशक सुश्री सुप्रिया साहू, दूरदर्शन समाचार के महानिदेशक श्री मंयक अग्रवाल,आकाशवाणी के महानिदेशक श्री एफ शहरयार के साथ-साथ सूचना और प्रसारण मंत्रालय तथा प्रसार भारती के वरिष्ठ अधिकारी भी उपस्थित थे।
राष्ट्रपति सचिवालय
राष्ट्रपति ने नर्सिंग प्रोफेसनलों के साथ रक्षा बंधन मनाया
राष्ट्रपति श्री रामनाथ कोविंद ने आज  राष्ट्रपति भवन में नर्सिंग समुदाय के सदस्यों के साथ रक्षा बंधन मनाया। जिन लोगों ने राष्ट्रपति को राखी की बधाई दी, उनमें भारत के प्रशिक्षित नर्स संगठन, सैन्य नर्सिंग सेवा एवं राष्ट्रपति के एस्टेट क्लिनिक के प्रतिनिधि शामिल है।
एक संक्षिप्त संवादमूलक सत्र के दौरान, नर्सों ने राष्ट्रपति को राखी बांधी एवं कोविड-19 महामारी से निपटने में अपने अनुभव बताए। राष्ट्रपति ने उनका स्वागत किया एवं उन्हें रक्षक बताया जो न केवल ऐसा जान बचाता है बल्कि कर्तव्य पालन के दौरान अपनी जान को भी जोखिम में डाल देता है। उन्होंने कहा कि कर्तव्य के प्रति ऐसी प्रतिबद्धता नर्सों को सम्मान का हकदार बनाता है जो अग्रिम पंक्ति के कोरोना योद्धा की भूमिका का निर्वाह कर रहे हैं।
राष्ट्रपति ने कहा कि पारंपरिक रूप से रक्षा बंधन के त्यौहार के दिन बहनें अपने भाईयों से उन्हें हर प्रकार के खतरे से रक्षा करने का वचन मांगती हैं, नर्सों के मामले में वे ही अपने समर्पण एवं प्रतिबद्धता के जरिये अपने भाईयों की सहायता करती हैं तथा सभी लोगों के लिए सुरक्षा सुनिश्चित करती हैं।
सैन्य नर्सिंग सेवा  के दो सदस्यों, जो रोगियों की देखभाल करने के दौरान जांच में पॉजिटिव पाई गईं, लेकिन जल्द ही स्वस्थ हो गईं और नए उत्साह से अपनी ड्यूटी फिर से शुरू कर दी, का उल्लेख करते हुए राष्ट्रपति ने महामारी के दौरान अपने देशवासियों के प्रति लगन, समर्पण एवं सेवाओं के लिए समस्त नर्सिंग बिरादरी को धन्यवाद दिया। उन्होंने रक्षा बंधन के अवसर पर समस्त नर्सिंग समुदाय को शुभकामनाएं दीं।
इससे पूर्व, जब वे कोविड-19 रोगियों की मदद करने का अपना अनुभव साझा कर रही थीं, प्रत्येक नर्स ने अपना खुद का अनुभव बताया लेकिन उन सभी की अपने विचारों में सर्वसहमति थी कि कोविड-19 के रोगियों को रोग को लेकर गलत धारणा के कारण गंभीर मानसिक तनाव झेलना पड़ता है और इस समस्या का समाधान चिकित्सकीय एवं काउंसिलिंग के जरिये किए जाने की आवश्यकता है। राष्ट्रपति ने नर्सों के विचारों को धैर्यपूर्वक सुना तथा राष्ट्र के प्रति उनकी असाधारण सेवाओं के लिए उनकी सराहना की।
स्वास्थ्य एवं परिवार कल्याण मंत्रालय
भारत में सक्रिय मामलों के प्रतिशत में लगातार आ रही है कमी
कुल सकारात्मक मामले का केवल 13.75 प्रतिशत ही सक्रिय मामला
रिकवरी के नए मामलों में से 74 प्रतिशत मामले 10 राज्यों/केन्द्र शासित प्रदेशों से
25 राज्यों /केन्द्र शासित प्रदेशों में पुष्टि के नए मामलों की तुलना में नई रिकवरी अधिक
भारत में कुल सक्रिय मामलों के प्रतिशत के रूप में सक्रिय मामलों में लगातार कमी दर्ज की जा रही है।
इस समय देश में कुल सकारात्मक मामलों का केवल 13.75 प्रतिशत ही सक्रिय मामला है जो 9,19,023 है।
सक्रिय मामलों के प्रतिशत का कम होता ट्रेंड रिकवरी मामलों के बढ़ते प्रतिशत के समर्थन में है।
रिकवरी के कुल मामले 56,62,490 है। रिकवरी मामले और सक्रिय मामलों के बीच का अंतर 47 लाख  को पार कर गया है।
रिकवरी की बढ़ती संख्या के साथ, यह अंतर लगातार बड़ा हो रहा है।
अधिक संख्या में रिकवरी होने से राष्ट्रीय रिकवरी दर में और सुधार हुआ है और यह 84.70 प्रतिशत तक बढ़ गया है। पिछले 24 घंटे में 75,787 मरीज रिकवर हुए हैं और उन्हें छुट्टी दी गई है जबकि पुष्टि के नए मामले 61,267 है।
25 राज्यों / केंद्र शासित प्रदेशों में पुष्टि के नए मामलों की तुलना में नई रिकवरी अधिक हो गई है।
रिकवरी के नए मामलों में से 74 प्रतिशत मामले 10 राज्यों / केन्द्र शासित प्रदेशों महाराष्ट्र, आंध्र प्रदेश, कर्नाटक, तमिलनाडु, केरल, उत्तर प्रदेश, ओडिशा, दिल्ली, छत्तीसगढ़ और पश्चिम बंगाल में केंद्रित हैं।
अकेले महाराष्ट्र ने एक दिन में सबसे अधिक करीब 13,000 लोग रिकवर हुए हैं।
पिछले 24 घंटों में 61,267 नए पुष्ट मामले सामने आए हैं।
नए मामलों में से 75 प्रतिशत मामले 10 राज्यों और केंद्रशासित प्रदेशों से हैं। महाराष्ट्र में सबसे अधिक 10,000 मरीज रिकवर हुए हैं। इसके बाद कर्नाटक में 7,000 से अधिक मरीज रिकवर हुए हैं।
पिछले 24 घंटों में 884 लोगों की मौत हुई हैं।
इनमें से लगभग 80 प्रतिशत मौतें महाराष्ट्र, कर्नाटक, उत्तर प्रदेश, तमिलनाडु, पश्चिम बंगाल, आंध्र प्रदेश, पंजाब, छत्तीसगढ़, दिल्ली और मध्य प्रदेश जैसे दस राज्य / केंद्र शासित प्रदेशों में केंद्रित हैं।
कुल मौतों में से 29 प्रतिशत से अधिक मौत महाराष्ट्र  में हुई हैं।
गृह मंत्रालय
भारत और बांग्लादेश के बीच 19वें गृह सचिव स्तर की वार्ता
भारत और बांग्लादेश के बीच 19वें गृह सचिव स्तर की वार्ता ; ‘मुजीब वर्ष’ तथा बांग्लादेश मुक्ति युद्ध और दोनों देशों के बीच राजनयिक संबंधों की स्थापना के 50 वर्ष की पृष्ठभूमि में आज वर्चुअल रूप में आयोजित की गयी। भारतीय प्रतिनिधिमंडल का नेतृत्व केंद्रीय गृह सचिव श्री अजय कुमार भल्ला ने किया, जबकि बांग्लादेश प्रतिनिधिमंडल का नेतृत्व बांग्लादेश के गृह मामलों के मंत्रालय के सार्वजनिक सुरक्षा प्रभाग में वरिष्ठ सचिव श्री मुस्तफा कमाल उद्दीन ने किया।
भारत और बांग्लादेश अपने द्विपक्षीय संबंधों को अत्यधिक महत्व देते हैं। दोनों सचिवों ने सुरक्षा और सीमा संबंधी मुद्दों में आपसी सहयोग को और अधिक विस्तार देने और मजबूत बनाने की अपनी प्रतिबद्धता को दोहराया। दोनों पक्षों ने एक दूसरे के हितों के खिलाफ किसी भी गतिविधि के लिए देश के क्षेत्रों का उपयोग करने की अनुमति नहीं देने की पुष्टि की।
दोनों पक्षों ने दोनों देशों के प्रधानमंत्रियों की सहमति के अनुसार भारत-बांग्लादेश बॉर्डर  पर बाड़ लगाने के लंबित कार्य को जल्द पूरा करने पर चर्चा की।
दोनों पक्षों ने दोनों देशों के बीच सहयोग तथा आतंकवाद और उग्रवाद के खतरे का प्रभावी ढंग से मुकाबला करने के लिए की गई कार्रवाई की सराहना की। दोनों पक्षों द्वारा सीमा पार अवैध गतिविधियों को नियंत्रित करने के लिए समन्वित सीमा प्रबंधन योजना  के प्रभावी कामकाज की सराहना की गई।
अगस्त, 2019 में आयोजित गृह मंत्री स्तरीय वार्ता  में लिए गए निर्णय को लागू करते हुए; जनवरी, 2021 में आयोजित पहली पुलिस प्रमुख वार्ता की दोनों पक्षों ने सराहना की।
दोनों पक्ष भारतीय मुद्रा के नकली नोट  और वर्जित सामानों की तस्करी को रोकने के लिए सहयोग के स्तर को और बढ़ाने पर सहमत हुए।
बांग्लादेश ने विभिन्न सुरक्षा एजेंसियों के लिए प्रशिक्षण और क्षमता निर्माण के क्षेत्र में भारत द्वारा प्रदान की गई सहायता की सराहना की।
दोनों पक्षों ने सुरक्षा और सीमा संबंधी सहयोग की समग्र रूप में समीक्षा की और दोनों पक्ष दोनों देशों के नेतृत्व के साझा दृष्टिकोण को पूरा करने के लिए मिलकर काम करने पर सहमत हुए।
नागरिक उड्डयन मंत्रालय
देश भर में आवश्यक और चिकित्सीय सामग्री की निरंतर आपूर्ति सुनिश्चित करने के लिए अब तक 490 लाइफलाइन उड़ानों का परिचालन
एयर इंडिया, अलायंस एयर, भारतीय वायु सेना और निजी वाहकों द्वारा लाइफलाइन उड़ान के अंतर्गत 490 उड़ानों का परिचालन किया गया। इनमें से 289 उड़ानें एयर इंडिया और अलायंस एयर ने चलाई हैं। 8 मई 2020 को 6.32 टन कार्गो एक जगह से दूसरी जगह पहुंचाया गया जिसके बाद अब तक भेजे गए कार्गो की कुल मात्रा 848.42 टन हो गई। अलायंस एयर ने 8 मई 2020 को 2 उड़ानें भेजी, जबकि भारतीय वायु सेना ने 8 उड़ानें भेजी। लाइफलाइन उड़ानों द्वाराअब तक 4,73,609 किमी. से अधिक की दूरी तय कर ली गई है। इन उड़ानों का परिचालन नागर विमानन मंत्रालय द्वारा कोविड-19 के खिलाफ भारत की लड़ाई में सहायता के लिए देश के सुदूरवर्ती इलाकों तक आवश्यक चिकित्सा सामग्री को पहुंचाने के लिए किया जा रहा है।
पवन हंस लिमिटेड सहित हेलीकाप्टर सेवाएं जम्मू और कश्मीर, लद्दाखऔर पूर्वोत्तर क्षेत्र में महत्वपूर्ण चिकित्सा सामग्री और रोगियों को पहुंचा रहे हैं। 8 मई 2020 तक पवन हंस 2.32 टन माल के साथ 8,001 किलोमीटर की दूरी तय कर चुका है।
घरेलू कार्गो ऑपरेटर स्पाइसजेट, ब्लू डार्ट, इंडिगो और विस्तारा वाणिज्यिक आधार पर कार्गो उड़ानें भेज रही हैं। 24मार्च से 8मई के दौरानस्पाइसजेट ने 916कार्गो उड़ानें भेजने के साथ 15,46,809किमी. की दूरी तय की और 6,587टन माल पहुंचाया। इनमें से 337अंतर्राष्ट्रीय मालवाहक उड़ानें थीं। ब्ल्यू डार्ट ने 25मार्च से 8मई 2020के दौरान 3,55,515किलोमीटर की दूरी तय करते हुए 311 कार्गो विमानों की मदद से 5,231 टन सामान पहुंचाया। इनमें से 16अंतर्राष्ट्रीय मालवाहक उड़ानें थीं। इंडिगो ने 3अप्रैल से 8मई के दौरान 121कार्गो विमान भेजे। इन विमानों ने 1,96,263 किमी. की दूरी तय कर लगभग 585 टन कार्गो पहुंचाया। इसमें 46 अंतर्राष्ट्रीय उड़ानें शामिल थीं। इसमें सरकार के लिए मुफ्त में ले जाई गई चिकित्सा आपूर्ति भी शामिल है। विस्तारा ने 19अप्रैल से 8मई तक 23कार्गो विमान भेजे। इन विमानों ने 32,321 किलोमीटर की दूरी तय करते हुए लगभग 150टन माल पहुंचाया।
फॉर्मास्यूटिकल्स, चिकित्सा उपकरण और कोविड-19राहत सामग्री पहुंचाने के लिए पूर्व एशिया के साथ एक कार्गो एयर-ब्रिज की स्थापना की गई थी। एयर इंडिया द्वारा लाए गए मेडिकल कार्गो की कुल मात्रा 1075टन है। ब्लू डार्ट ने 14 अप्रैल से 8 मई 2020 तक ग्वांगचो और शंघाई से लगभग 131टन और हांगकांग से 24टन मेडिकल सप्लाई उठाई। स्पाइस ज़ेट ने 8 मई 2020 तक शंघाई और ग्वांगचो से 205 टन तथाहांगकांग और सिंगापुर से 21टन मेडिकल सप्लाई उठाई।
विद्युत मंत्रालय
एनएचपीसी ने बड़े पैमाने पर कोविड टीकाकरण अभियान चलाया
विद्युत मंत्रालय, नवीन और नवीकरणीय ऊर्जा मंत्रालय एवं दोनों मंत्रालयों के अधीन आने वाले सार्वजनिक क्षेत्र उद्यमों के कर्मचारियों के लिए इरेडा, नयी दिल्ली में कोविड-19 टीकाकरण अभियान चलाया जा रहा है
केंद्रीय विद्युत और नवीन एवं नवीकरणीय ऊर्जा राज्य मंत्री   और कौशल विकास एवं उद्यमिता राज्य मंत्री श्री आर के सिंह के निर्देशानुसार एनएचपीसी लिमिटेड, दिल्ली/राष्ट्रीय राजधानी क्षेत्र में विद्युत मंत्रालय, नवीन और नवीकरणीय ऊर्जा मंत्रालय एवं दोनों मंत्रालयों के अधीन आने वाले सार्वजनिक क्षेत्र उद्यमों के कर्मचारियों के लिए कोविड-19 टीकाकरण के लिए व्यापक अभियान चला रहा है। विद्युत क्षेत्र के कर्मियों की सुरक्षा के लिए टीकाकरण अभियान चलाया जा रहा है ताकि बिजली की हर समय और निर्बाध आपूर्ति सुनिश्चित की जा सके।
एनएचपीसी ने इरेडा, नयी दिल्ली में कल सात मई, 2021 को अपोलो हॉस्पिटल्स, नयी दिल्ली के साथ मिलकर एक टीकाकरण अभियान चलाया। विद्युत मंत्रालय, एनएचपीसी, इरेडा, पीएफसी, एनएसपीसीएल, एनटीपीसी, नवीन और नवीकरणीय ऊर्जा मंत्रालय, नीपको और सीईए के कुल 117 कर्मचारियों  ने अभियान के दौरान कोविशील्ड टीके की पहली खुराक ली। टीकाकरण अभियान को आज तक यानी आठ मई 2021 के लिए बढ़ा दिया गया है ताकि और भी कर्मचारी इस सुविधा का लाभ उठा सकें।
प्रधानमंत्री कार्यालय
प्रधानमंत्री ने 5 डीआरडीओ युवा वैज्ञानिक प्रयोगशालाओं को राष्ट्र को समर्पित किया
प्रधानमंत्री श्री नरेन्द्र मोदी ने आज बेंगलुरू में रक्षा अनुसंधान एवं विकास संगठन  की 5 युवा वैज्ञानिक प्रयोगशालाओं को राष्ट्र को समर्पित किया।
डीआरडीओ युवा वैज्ञानिक प्रयोगशालाएं 5 शहरों - बेंगलुरू, मुंबई, चेन्नई, कोलकाता और हैदराबाद में स्थित हैं। प्रत्येक प्रयोगशाला में भावी रक्षा प्रणालियों के विकास के लिए उन्नत प्रौद्योगिकियों के आधार पर प्रयोग किए जाएंगे, जिनमें कृत्रिम बौद्धिकता, क्वांटम प्रौद्योगिकी, कॉग्निटिव प्रौद्योगिकी, एसिमेट्रिक प्रौद्योगिकी और स्मार्ट मेटेरियल शामिल हैं।
24 अगस्त, 2014 को आयोजित होने वाले डीआरडीओ पुरस्कार के अवसर पर प्रधानमंत्री ने इन प्रयोगशालाओं को शुरू करने की प्रेरणा दी थी। उस समय श्री नरेन्द्र मोदी ने डीआरडीओ से आग्रह किया था कि निर्णय लेने की शक्ति और चुनौतिपूर्ण अनुसंधान अवसरों के जरिए युवाओं को शक्तिसंपन्न बनाए।
इस अवसर पर प्रधानमंत्री श्री नरेन्द्र मोदी ने कहा कि इन प्रयोगशालाओं के जरिए देश में उभरती हुई प्रौद्योगिकियों के क्षेत्र में अनुसंधान और विकास को दिशा मिलेगी। प्रधानमंत्री ने वैज्ञानिकों से आग्रह किया कि वे नये दशक के लिए एक सुनिश्चित रोडमैप तैयार करें। इसके मद्देनजर डीआरडीओ देश में विभिन्न क्षेत्रों में वैज्ञानिक अनुसंधान को दिशा और गति देने में सक्षम बनेगा।
वैज्ञानिकों को संबोधित करते हुए प्रधानमंत्री ने कहा कि भारत का मिसाइल कार्यक्रम विश्व के बेहतरीन कार्यक्रमों में शामिल है। उन्होंने भारतीय अंतरिक्ष कार्यक्रम और वायु सुरक्षा प्रणालियों की भी सराहना की।
प्रधानमंत्री ने कहा कि वैज्ञानिक अनुसंधान के क्षेत्र में भारत पीछे नहीं रह सकता। उन्होंने कहा कि केन्द्र सरकार वैज्ञानिक समुदाय के साथ कंधे से कंधा मिलाकर इस दिशा में आगे बढ़ने के लिए प्रतिबद्ध है, ताकि राष्ट्रीय सुरक्षा के लिए उभरती हुई प्रौद्योगिकियों और नवाचारों पर बल दिया जा सके।
श्री मोदी ने कहा कि डीआरडीओ के नवाचार मेक-इन-इंडिया जैसे कार्यक्रमों को मजबूत बनाने और देश के जीवंत रक्षा सेक्टर को प्रोत्साहन देने में अहम भूमिका निभाएगा।
5 डीआरडीओ युवा वैज्ञानिक प्रयोगशालाओं की स्थापना के जरिए भावी प्रौद्योगिकियों के विकास और अनुसंधान की आधारशिला रखी गई है। रक्षा प्रौद्योगिकियों के क्षेत्र में देश को आत्मनिर्भर बनाने के उद्देश्य से डीआरडीओ की यह महत्वपूर्ण पहल है।
उल्लेखनीय है कि कृत्रिम बौद्धिकता के क्षेत्र में अनुसंधान कार्य बेंगलुरू में किया जाएगा। क्वांटम प्रौद्योगिकी जैसा महत्वपूर्ण क्षेत्र आईआईटी मुंबई में स्थापित होगा। कॉग्निटिव प्रौद्योगिकी के भविष्य को देखते हुए आईआईटी चेन्नई में प्रयोगशाला तैयार की जाएगी। एसिमेट्रिक प्रौद्योगिकी के नये और भावी क्षेत्र से युद्ध का तरीका बदलेगा और इस संबंध में अनुसंधान प्रयोगशाला कोलकाता स्थित जाधवपुर विश्वविद्यालय के परिसर में स्थापित की जाएगी। स्मार्ट मेटेरियल जैसे महत्वपूर्ण क्षेत्र में होने वाला अनुसंधान हैदराबाद में स्थित होगा।
वित्त मंत्रालय
पेट्रोलियम और प्राकृतिक गैस क्षेत्र में प्रमुख पहल
उज्ज्वला योजना का 1 करोड़ अतिरिक्त लाभार्थियों को मिलेगा लाभ
जम्मू व कश्मीर में शुरू की जाएगी एक गैस पाइपलाइन परियोजना
स्वतंत्र गैस वाहक प्रणाली परिचालक की स्थापना की जाएगी
सरकार ने कोविड 19 लॉकडाउन अवधि के दौरान देश भर में ईंधन की निर्बाध आपूर्ति जारी रखी थी। लोगों के जीवन में ईंधन की आवश्यकता के महत्व को ध्यान में रखते हुए केन्द्रीय वित्त एवं कॉरपोरेट कार्य मंत्री श्रीमती निर्मला सीतारमण ने आज संसद में केन्द्रीय बजट 2021-22 पेश करते हुए पेट्रोलियम और प्राकृतिक गैस क्षेत्र में कुछ अहम पहलों की घोषणा की :
- उज्ज्वला योजना का 1 करोड़ अतिरिक्त लाभार्थियों तक विस्तार किया जाएगा। इस योजना का लाभ 8 करोड़ परिवारों को पहले ही मिल चुका है।
- अगले तीन वर्ष में शहरी गैस वितरण नेटवर्क में 100 अतिरिक्त शहरों को जोड़ा जाएगा।
- जम्मू व कश्मीर संघ शासित क्षेत्र में एक गैस पाइपलाइन परियोजना शुरू की जाएगी।
- गैर भेदभावपूर्ण मुक्त पहुंच के आधार पर सभी प्राकृतिक गैस पाइपलाइनों में सामान्य वाहक क्षमता की बुकिंग की सुविधा और समन्वय के लिए एक स्वतंत्र गैस वाहक प्रणाली परिचालक की स्थापना की जाएगी।
पर्यावरण, वन एवं जलवायु परिवर्तन मंत्रालय
विश्व आर्द्रभूमि दिवस पर भारत को मिला पहला आर्द्रभूमि संरक्षण और प्रबंधन केन्द्र
इस केन्द्र से भारत की आर्द्रभूमियों पर क्षमता विकास और अत्याधुनिक शोध को बढ़ावा मिलेगा : श्री बाबुल सुप्रियो
विश्व आर्द्रभूमि दिवस के अवसर पर और भारत की आर्द्रभूमियों के संरक्षण, बहाली और प्रबंधन की दिशा में अपनी प्रतिबद्धता के क्रम में पर्यावरण, वन और जलवायु परिवर्तन राज्य मंत्री श्री बाबुल सुप्रियो ने आज मंत्रालय के तहत आने वाले संस्थान राष्ट्रीय सतत तटीय प्रबंधन केन्द्र , चेन्नई के भाग के रूप में आर्द्रभूमि संरक्षण एवं प्रबंधन केन्द्र  की स्थापना की घोषणा की है। इस कार्यक्रम में वर्चुअल माध्यम से एनसीएससीएम, राज्य आर्द्रभूमि प्राधिकरणों और आर्द्रभूमि विभाग के ज्ञान भागीदारों ने भाग लिया था।
पर्यावरण राज्य मंत्री ने इस अवसर पर पर्यावरण से जुड़ी विभिन्न सेवाएं उपलब्ध कराने में आर्द्रभूमियों के महत्व को रेखांकित किया। श्री सुप्रियो ने कहा, “आज शुरू किए गए इस प्रतिबद्ध केन्द्र में विशेष शोध जरूरतों और जानकारियों में कमी का समाधान निकाला जाएगा। साथ ही आर्द्रभूमियों के संरक्षण, प्रबंधन और उचित उपयोग के लिए एकीकृत रणनीतियों के उपयोग में सहयोग लिया जाएगा।”
भारत में लगभग 4.6 प्रतिशत जमीन आर्द्रभूमि है, जिनका क्षेत्रफल 1.526 करोड़ हेक्टेयर है और 42 स्थान अंतर्राष्ट्रीय महत्व की आर्द्रभूमियों  के रूप में नामित हैं, जिनका क्षेत्रफल 10.8 लाख हेक्टेयर है। वर्ष 2021 को 2 फरवरी, 1971 को रामसर में रामसर समझौते पर हस्ताक्षर की 50वीं वर्षगांठ के रूप में मनाया जा रहा है, इसी दिन विश्व आर्द्रभूमि दिवस मनाया जाता है।
केन्द्र उपयुक्त राष्ट्रीय और अंतर्राष्टीय एजेंसियों के साथ भागीदारी और नेटवर्क विकसित करने में मदद करेगा। डब्ल्यूसीएम एक ज्ञान के केन्द्र के रूप में काम करेगा और राज्य/ संघ शासित क्षेत्रों के आर्द्रभूमि प्राधिकरणों, आर्द्रभूमि के उपयोगकर्ताओं, प्रबंधकों, शोधकर्ताओं, नीति निर्माताओं और प्रैक्टिसनर्स के बीच विचारों के आदान प्रदान को सक्षम बनाएगा। केन्द्र उनके संरक्षण के लिए नीति और नियामकीय रूप रेखाओं के निर्माण व उनके कार्यान्वयन, प्रबंधन योजना, निगरानी और लक्षित अध्ययन में भी सहयोग करेगा।
केन्द्रीय मंत्री ने इस अवसर पर देश में सभी रामसर स्थलों की पशु संबंधी विविधता से संबंधित प्रकाशनों और रामसर स्थलों के प्रयोजन पर एक ब्राउशर जारी किया।
भारत की रामसर आर्द्रभूमियों में जीव-जंतु विविधता
प्रधानमंत्री कार्यालय
प्रधानमंत्री और कनाडा के प्रधानमंत्री के बीच टेलीफोन पर बातचीत
(प्रधानमंत्री ने आज कनाडा के प्रधानमंत्री महामहिम जस्टिन ट्रूडो से टेलीफोन पर बातचीत की। दोनों नेताओं ने कोविड-19 वैश्विक महामारी के बारे में मौजूदा वैश्विक स्थिति पर चर्चा की। उन्होंने वैश्विक एकजुटता एवं सहयोग, आपूर्ति श्रृंखलाओं को बनाए रखने और सहयोगी अनुसंधान गतिविधियों के महत्व पर सहमति जताई।
प्रधानमंत्री ने कनाडा में मौजूद भारतीय नागरिकों, विशेषकर भारतीय छात्रों को दी जाने वाली सुविधा एवं सहायता के लिए कनाडा के प्रधानमंत्री का धन्यवाद किया। प्रधानमंत्री ट्रूडो ने भारत में कनाडा के नागरिकों के लिए भारत सरकार द्वारा दी गई सुविधाओं की सराहना की।
प्रधानमंत्री ने आश्वस्त किया कि फार्मास्युटिकल क्षेत्र में भारत की उत्पादक क्षमताएं दुनिया के नागरिकों की सहायता के लिए उपलब्ध रहेंगी, जिनमें कनाडा के लोग भी शामिल हैं। दोनों नेताओं ने सहमति जताई कि इस वैश्विक महामारी के खिलाफ लड़ाई में भारत और कनाडा के बीच साझेदारी वैश्विक प्रयास में सार्थक योगदान दे सकती है। ऐसा विशेष रूप से कोविड-19 के लिए टीका या चिकित्सीय समाधान खोजने के उद्देश्य से अनुसंधान एवं प्रौद्योगिकी में सहयोग के माध्यम से किया जा सकता है।